黄载
陪侍丞相安晚先生宿觉际寺夜遇大风可畏遂赋
船头落日如血红，客言今夕当有风。
空山梦回刺骨冷，纩被无力身如弓。
但闻纸窗响僁窣，初意空厨饥鼠出。
忽然扉户竞开阖，犹谓偷儿入吾室。
须臾歘作号怒声，鼙鼓百万渔阳鸣。
室庐动摇地欲转，林木材震吼山如崩。
噫嘻异哉那有此，欹枕恍惚疑梦寐。
应是钱塘醉未醒，翻海胥涛骋游戏。
或者客寓紫塞旁，铁骑赴敌古战场。
不然此处安乐国，何遽隉阢犹乘航。
起来穴牖目如割，平湖已卷十堆雪。
乃知跋扈是飞廉，似妒晚来客饶舌。
因思前年到黄冈，朔风摇江惊断肠。
骁将忍冻骨比铁，壮士力斗身如汤。
此身彷徨临皋上，一感还生百惆怅。
长安贵人正酣眠，日高尚恋销金帐。
东窗未白鸡未啼，相公自起烧松枝。